ନୂଆଦିଲ୍ଲୀ ୨୦/୦୮ : କେନ୍ଦ୍ରର ମୋଦି ସରକାରକୁ ଚେକ୍ ଦେବାକୁ ଏକାଠି ହୋଇଛନ୍ତି ବିରୋଧୀ । ଆସନ୍ତା ବର୍ଷ ହେବାକୁ ଥିବା ଉତ୍ତର ପ୍ରଦେଶ ବିଧାନସଭା ନିର୍ବାଚନ ଏବଂ ୨୦୨୪ ସାଧାରଣ ନିର୍ବାଚନରେ ବିଜେପିକୁ କ୍ଷମତାରୁ ହଟାଇବା ପାଇଁ କଂଗ୍ରେସ ଅଧ୍ୟକ୍ଷା ସୋନିଆ ଗାନ୍ଧୀଙ୍କ ନେତୃତ୍ବରେ ଏକାଠି ହୋଇଛନ୍ତି ୧୯ଟି ଦଳ । ଶୁକ୍ରବାର ବିରୋଧୀ ଦଳମାନଙ୍କୁ ନେଇ ଅନୁଷ୍ଠିତ ବୈଠକରେ ଆହ୍ବାନ ଦେଇ କଂଗ୍ରେସ ଅନ୍ତରୀଣ ଅଧ୍ୟକ୍ଷା ସୋନିଆ ଗାନ୍ଧୀ କହିଛନ୍ତି, ସଂସଦ ଭିତରେରେ ବିରୋଧୀ ଏକତାର ଭରସା ଏବଂ ବାହାରେ ବଡ ରାଜନୈତିକ ଲଢେଇ ଲଢିବାକୁ ହେବ ।
ସୋନିଆ ଗାନ୍ଧୀ କହିଛନ୍ତି, '୨୦୨୪ ଲୋକସଭା ନିର୍ବାଚନ ହେବାକୁ ଯାଉଛି ଏଥିପାଇଁ ବ୍ୟବସ୍ଥିତ ଢଙ୍ଗରେ ଯୋଜନା ପ୍ରସ୍ତୁତ କରିବାକୁ ହେବ । ଏହା ନିଶ୍ଚୟ ଭାବେ ଚ୍ୟାଲେଞ୍ଜିଂ ହେବ କିନ୍ତୁ ଆମେ ସମସ୍ତେ ମିଶି ଏହା କରିପାରିବା କାରଣ ଏହାର ଆଉ କୌଣସି ବିକଳ୍ପ ନାହିଁ । ଦେଶର ହୀତ ପାଇଁ ଏହା କରିବା ନିହାତି ଆବଶ୍ୟକ । ସଂସଦର ଆସନ୍ତା ଅଧିବେଶନରେ ସମସ୍ତ ବିରୋଧୀମାନଙ୍କୁ ଏକାଠୀ ହୋଇ କାମ କରିବାକୁ ହେବ । ଏହା ସହିତ ବଡ ଧରଣର ରାଜନୈତିକ ଲଢେଇ ସଂସଦ ବାହାରେ କରିବାକୁ ହେବ । ବର୍ତ୍ତମାନ ବିରୋଧୀ ଦଳମାନଙ୍କର ଏକଜୁଟ୍ ଚାହୁଁଛି ଦେଶ ଏବଂ କଂଗ୍ରେସ ଏହାକୁ କରିଦେଖାଇବ ।
ସୋନିଆ ଗାନ୍ଧୀଙ୍କ ନେତୃତ୍ବରେ ବିରୋଧୀ ଦଳ ବୈଠକରେ ୧୯ଟି ଦଳ ଉପସ୍ଥିତ ଥିଲେ । ଯେଉଁମାନେ ଉପସ୍ଥିତ ଥିଲେ ସେମାନେ ହେଉଛନ୍ତି, କଂଗ୍ରେସ, ଟିଏମ୍ସି, ଏନ୍ସପି, ଶିବସେନା, ଡିଏମ୍କେ. ଜେଏମ୍ଏମ୍. ସିପିଆଇ, ସିପିଏମ୍, ନେସନାଲ କନଫରେନ୍ସ, ଆରଜେଡି, ଏଆଇୟୁଡିଏଫ୍, ବିସିକେ, ଲୋକତାନ୍ତ୍ରିକ ଜନତା ଦଳ, ଜେଡିଏସ୍, ଆର୍ଏଲ୍ଡି, କେରଳ କଂଗ୍ରେସ ମଣି, ଆଏସପି, ପିଡିପି ଏବଂ ଆଇୟୁଏମ୍ଏଲ୍ ।
